206 Lingua

Quatuor facit: format sermones, discernit sapores, concordat homines, modulatur canciones. Ne primo, Eccli. 4[:29]: *In lingua dignoscitur sapientia*. Nam vir sensatus discernit que dicturus est attendens quod multi ceciderunt in ore gladii, sed non sicut qui interierunt per linguam suam. Hec nempe est lingua medicinalis curans uulnera verbo predicacionis, Prou. 28[:23]: *Qui corripit hominem gratiam postea inveniet apud eum, magis quam ille qui per linguæ blandimenta decipit*. Dicitur igitur lingua dissoluta que seruit sermonibus ociosis, impudica que seruit lasciuie et immundicie, magniloquia que seruit arrogancie, dolosa que seruit malicie et detractioni.

Vnde Augustinus, *14* *Abusionibus* capitulo 2, cauende sunt due particule, que in homine non inueterascunt, sed ad malum trahunt; cor et lingua, quia cor semper noua machinatur. Lingua enim impigre loquitur, quod cor machinatur, Jac. 3[:6]: *Lingua constituitur in membris nostris, quæ maculat totum corpus.* Quoque animalia per hominem domari possunt, sed linguam hominis nemo domare potest. Vnde Augustinus, *De verbis Domini*, secundum quod, ymago Dei domat feras; et Deus non domat ymaginem suam.

At qui secundum Philosophus, 12 *De animalibus*,lingua est absoluta, mollis, et lata. Ideo natura geminauit ei clausuram per dentes et labia, sed non sic de aliis organis quia in aperto ponuntur, Eccli. 22[:33]: *Quis dabit ori meo custodiam,* et sequitur *ut non cadam* in *lingua mea perdat me?*

Item, Philosophus, *De animalibus*, libro 12, ordinem lingue est ad gustandum et sermocinandum. Gustandum propter seipsum, sermo propter alium. At cum dicatur in Psal. [44:2]: *Lingua calamus scribæ.* Cum dirigitur /f. 61vb/ a bono spritu bona et bene scribit, cum vero a malo male. Vnde Prou. 18[:21]: *Mors et vita in* manibus *linguæ*.

¶ Quando diabolus gubernauit linguam serpentis loquentis ad Euam genus humanum fuit mortificatum, et sic punctum est genus in lingua, Apo. 16[:10]: Manducaverunt *linguas suas præ dolore*. Sed postquam Spiritus Sanctus datus est in linguis, Act. 2[:3]. Viuificatum est per linguam doctoris, sicut vrsus lambendo format fetum suum, Marc. vltimo [16:17]: *Signa* *eos qui crediderint, hæc sequentur*, *linguis loquentur novis*. Et Prou. 15[:2]: *Lingua sapientium* sanitas secundum Philosophum 6, *De animalibus*, c. 3, fetus invente eius cognoscitur an sit albus uel niger ex quadam vena sub lingua matris, sic ex lingua hominis exterius cognoscitur qualis est uita interius.

¶ Nota quare facta est hic confusio linguarum in construccione turris Babel infra capitulo [254] Obediencia.

Quando equus est impetuosus restringitur duplici loro, sic debet lingua nostra restringi silencio contra impetum loquacitatis, abstinencia contra impetum gulositatis. Vnde et diues epulono punitus est in linguam propter vtrumque, Luc. 16[:24]. In lege Num. 19[:15]: *Vas, quod non habuerit ligaturam nec operculum, immundum* erat. Sic est de lingua. Vnde et Dominus misurus Moysen in Egiptum vbi multa audiret opprobria. Fecit eum esse impedicionis lingue, Exod. 4[:10] ne forte prorumperet in verba excessiua.